༄༅།  ། ཕྱོགས་ཐམས་ཅད་ལས་རྣམ་པར་རྒྱལ་བ་འཇམ་དབྱངས་
ས་སྐྱ་པཎྜི་ཏ་ཆེན་པོ་ཀུན་དགའ་རྒྱལ་མཚན་དཔལ་
བཟང་པོའི་ཞབས་ཀྱི་གསུང་རབ་དཔེ་
བསྡུར་མ་པོད་དང་པོ་
བཞུགས།  །  ༄༅།  ། ཐུབ་པའི་དགོངས་པ་རབ་ཏུ་གསལ་བའི་
བསྟན་བཅོས་བཞུགས་སོ།  །  ༄༅།  ། བླ་མ་དང་འཇམ་པའི་དབྱངས་ལ་གུས་པས་ཕྱག་འཚལ་ལོ། །  ཕན་བདེའི་འབྱུང་གནས་རྫོགས་པ་ཡི། ། སངས་རྒྱས་རྒྱལ་བའི་སྲས་ལས་འཁྲུངས། ། རྒྱལ་སྲས་སྟོང་ཉིད་སྙིང་རྗེ་ཡི།  ། བདག་ཉིད་བྱང་ཆུབ་སེམས་ལས་འཁྲུངས།  ། དེ་ཕྱིར་འགྲོ་ལ་ཕན་དོན་དུ།  ། བྱང་ཆུབ་སེམས་ལ་ཕྱག་འཚལ་ནས། ། རྒྱལ་སྲས་རྣམས་ཀྱི་ལམ་བཟང་ལ།  ། འཇུག་པའི་རིམ་པ་བསྡུས་ཏེ་བཤད།  ། བློ་དང་ལྡན་པས་བྱང་ཆུབ་ཀྱི་མཆོག་ཏུ་སེམས་བསྐྱེད་དེ།  བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཐོབ་པར་འདོད་པས།  ཐེག་པ་ཆེན་པོ་མདོ་སྡེ་རྒྱན་ལས་འབྱུང་བའི་ལམ་གྱི་རིམ་པ་ནི།  རིགས་དང་ཆོས་ལ་མོས་པ་དང་།  ། དེ་བཞིན་དུ་ནི་སེམས་བསྐྱེད་དང་།  ། སྦྱིན་ལ་སོགས་པ་བསྒྲུབ་པ་དང་།  ། སེམས་ཅན་རྣམས་ཡོངས་སྨིན་བྱེད་དང་།  ། སྐྱོན་མེད་པ་ལ་འཇུག་ཉིད་དང་།  ། ཞིང་ནི་ཡོངས་སུ་དག་པ་དང་། །  མི་གནས་མྱ་ངན་འདས་པ་དང་། ། བྱང་ཆུབ་མཆོག་དང་སྟོན་པའོ། ། ཞེས་གསུངས་པ་དེ་ཉམས་སུ་ལེན་པར་འདོད་ན།  ཐོག་མར་སྐལ་བ་དང་ལྡན་པའི་གཞི་རིགས་ངེས་པར་བྱའོ།  ། དེ་ཡང་མདོ་སྡེ་རྒྱན་ལས།  རང་བཞིན་དང་ནི་རྒྱས་པ་དང་། ། དེ་ནི་རྟེན་དང་བརྟེན་པ་སྟེ། ། ཡོད་མེད་གཉིས་དང་ཡོན་ཏན་ནི། །  སྒྲཽལ་བའི་དོན་དུ་རིག་པར་བྱ།  ། ཞེས་གསུངས་པ་ལྟར།  རང་བཞིན་གྱི་རིགས་སེམས་ཅན་ཐམས་ཅད་ལ་ཡོད།  རྒྱས་པའི་རིགས་བྱང་ཆུབ་ཏུ་སེམས་བསྐྱེད་ནས་ཡོད༑  མ་བསྐྱེད་པ་ལ་མེད།  རང་བཞིན་གྱི་རིགས་རྟེན།  རྒྱས་པའི་རིགས་བརྟེན་པའོ༑ ༑ རིགས་ལ་སཾ་སྐྲྀ་ཏའི་སྐད་དུ་གོ་ཏྲ་ཟེར་ལ། ཨོའི་སྒྲ་ཨུར་བསྒྱུར།  རྐྱེན་ཎ་(《¡¶ཞ》¡-ཎ་)བྱིན་པས་གུ་ཎ།  ཏྲ་སོ་སོར་ཕྲལ་ན་ཏཱ་ར་སྟེ།  དེ་ལྟར་ཡོན་ཏན་ལ་བརྟེན་ནས་འཁོར་བའི་རྒྱ་མཚོའི་ཕ་རོལ་ཏུ་སྒྲོལ་བས་ཡོན་ཏན་སྒྲོལ་ཞེས་བྱ་བར་འགྱུར་རོ།  ། རིགས་དེའི་རྟགས་ནི།  སྦྱོར་བའི་སྔོན་དུ་སྙིང་རྗེ་དང་།  ། མོས་པ་དང་ནི་བཟོད་པ་དང་།  ། དགེ་བ་ཡང་དག་སྤྱོད་པ་རྣམས།  ། རིགས་ཀྱི་རྟགས་སུ་ངེས་པར་བཤད།  ། ཅེས་གསུངས་པས།  ཆོས་ལ་མ་ཞུགས་པའི་སྔོན་ཉིད་ནས་སྙིང་རྗེ་ཆེ་བ་དང་།  དཀོན་མཆོག་གསུམ་ལ་མོས་པ་དང་།  གཞན་གྱིས་གནོད་པ་བྱས་པ་ལ་བཟོད་པ་ཆེ་བ་དང་།  དགེ་བའི་རྩ་བ་བྱེད་པ་ལ་རང་བཞིན་གྱིས་མོས་པ་སྟེ།  འདི་ལྟ་བུ་སུ་ལ་ཡོད་ཀྱང་།  སངས་རྒྱས་ཀྱི་རིགས་ཡོད་པའི་རྟགས་སོ།  ། རིགས་དེའི་སྐྱོན་ནི།  ཉོན་མོངས་གོམས་དང་གྲོགས་ངན་དང་།  ། ཕོངས་དང་གཞན་གྱི་དབང་ཉིད་དེ།  ། མདོར་ན་རིགས་ཀྱི་ཉེས་པ་ནི།  ། རྣམ་པ་བཞིར་ནི་ཤེས་པར་བྱ། །  ཞེས་གསུངས་པ་ལྟར།  ཉོན་མོངས་པ་གོམས་པའི་ཤུགས་དྲག་པས་ཟས་དང་ནོར་དང་སེམས་ཅན་ལ་ཆགས་སྡང་ཟློག་ཐབས་མེད་པ་སྐྱེ་བ་དང་།  གྲོགས་ངན་པ་སྟེ།  གཉེན་ཚོ་དང་འབྲེལ་བ་དང་།  བླ་མ་ངན་པས་ཆོས་ལ་མི་འཇུག་ཅིང་།  གལ་ཏེ་འཇུག་ནའང་ཆོས་ཡང་དག་པ་ལ་མི་འཇུག་པར་ཕྱིན་ཅི་ལོག་ལ་འཇུག་ལ།  ཁྱད་པར་དུ་བླ་མ་ངན་པ་གཅིག་དང་སྔོན་ལ་ཕྲད་ན་དེ་ཉིད་ལ་ཞུས་ན་ཆོས་ནོར་བ་ལས་མི་འབྱུང་།  མ་ནོར་བ་བཤད་པའི་བླ་མ་ལ་ཞུས་ན་ཁོང་མི་དགྱེས་ལ།  དེ་དག་གི་ངོ་བསྲུངས་པས་ཆོས་ཡང་དག་པ་དང་མི་འཕྲད་པས་རིགས་ཀྱི་སྐྱོན་དང་།  ཟས་གོས་ཀྱིས་ཕོངས་པས་ཆོས་སྤྱོད་པའི་སྤོབས་པ་ཞུམ་པ་དང་།  ཉེ་དུ་དང་རྒྱལ་པོ་ལ་སོགས་པ་གཞན་གྱི་དབང་དུ་གྱུར་པས་ཆོས་ལ་འཇུག་ཏུ་མི་སྟེར་བ་སྟེ།  ཙ་ན་ཀ་ལས།  གཞོན་པའི་ཚེ་ན་ཕ་མའི་དབང་གྱུར་ལ།  ། དར་ལ་བབ་ནས་ཁྱིམ་ཐབ་དབང་དུ་གྱུར།  ། རྒས་པའི་ཚེ་ན་བུ་ཚའི་དབང་འགྱུར་བས།  ། བླུན་པོ་རང་དབང་རྟག་ཏུ་ཡོད་མ་ཡིན།  ། ཞེས་བཤད་པ་ལྟར་རོ།  ། རིགས་ཆད་པའང་།  མདོ་སྡེ་རྒྱན་ལས༑  ལ་ལ་དཀར་པོའི་ཆ་མཐུན་དགེ་བ་མེད།  ། ལ་ལ་གཅིག་ཏུ་ཉེས་པར་སྤྱོད་རྗེས་འབྲང་།  ། ལ་ལ་དཀར་པོའི་ཆོས་ཀུན་རྣམ་པར་བཅོམ།  ། དཀར་པོ་དམན་པ་ཡོད་པ(《¡¶ཞ》¡+འང་)རྒྱུ་དང་བྲལ།  ། ཞེས་གསུངས་པ་ལྟར།  རེ་ཞིག་རིགས་ཆད་པ་དང་༑  གཏན་དུ་རིགས་ཆད་པ་གཉིས་སོ།  ། དེ་ལ་རེ་ཞིག་རིགས་ཆད་པ་ལ་བཞི་སྟེ༑  དཀར་པོའི་ཆ་མཐུན་གྱི་དགེ་བ་མེད་པ།  གཅིག་ཏུ་ཉེས་པར་སྤྱོད་པ།  དཀར་པོའི་ཆོས་ཀྱི་ས་བོན་བཅོམ་པ། དཀར་པོའི་ས་བོན་ཡོད་ཀྱང་དགེ་བའི་བརླན་གྱིས་མ་སྨིན་པའོ།  ། གཏན་ནས་རིགས་ཆད་པ་སེམས་ཙམ་པ་འདོད།  དབུ་མ་པ་མི་འདོད་མོད་ཀྱི།  འོན་ཀྱང་འཁོར་བ་མཐའ་མེད་དུ་འདོད་པ་དེ་དག་ནི་དོན་གྱི་རིགས་ཆད་པ་ཡིན་པར་བལྟ་སྟེ།  དཔེར་ན་རྒྱལ་པོ་གསལ་རྒྱལ་གྱི་བྱ་བའམ།  རྒྱ་ནག་གི་བྱིས་པའི་གཏམ་རྒྱུད་བཞིན་ནོ། །  ། །  གཉིས་པ་ཆོས་ལ་མོས་པ་དང་ཞེས་པའི་དོན་ཆོས་འདི་ལ་མོས་པའི་དོན་དུ་སྐྱབས་སུ་འགྲོ་བ་བཤད་ན་བཞི་སྟེ།  སྐྱབས་སུ་འགྲོ་བའི་ངོ་བོ་ངོས་གཟུང་བ་དང་༑  དེའི་རང་བཞིན་ངེས་པར་བྱ་བ་དང་།  ངེས་པ་དེའི་བསླབ་བྱ་དང་།  དེ་ལྟར་བསླབས་པའི་ཕན་ཡོན་ནོ།  ། དང་པོ་ལ་གཉིས་ལས་མཚན་ཉིད་ནི།  ཡུལ་མཆོག་ལ་བརྟེན་པར་ཁས་ལེན་པའོ།  ། གཉིས་པ་སྒྲའི་དོན་ནི་∶¡Ãཤཱ་ར་ཎཾ་གཙྪ་མི་(《¡¶ཞ》¡《¡¶ལུ》¡ས་ར་ཎཾ་ག་མ་ཎ་)ཞེས་བྱ་བ་སྐྱོབ་པས་ན་སྐྱབས།  དེ་ལ་རྟེན་པར་བསྙེན་པས་ན་འགྲོ་བ་སྟེ།  དེ་ཡང་མདོ་སྡེ་རྒྱན་ལས།  འཚེ་བ་དག་ནི་ཐམས་ཅད་དང་།  ། འཇིག་ཚོགས་ཐེག་པ་དམན་པ་དང་།  ། ཐབས་མ་ཡིན་དང་ངན་སོང་ལས།  ། སྐྱོབ་ཕྱིར་སྐྱབས་ཀྱི་དམ་པ་ཡིན།  ། ཞེས་གསུངས་པ་ལྟར་རོ།  ། གཉིས་པ་དེའི་རང་བཞིན་ངེས་པར་བྱ་བ་ལ་སྐྱབས་སུ་འགྲོ་བའི་དབྱེ་བ་དང་།  དེའི་ཁྱད་པར་གཉིས་སོ། །  དང་པོ་ལའང་འཇིག་རྟེན་དང་འཇིག་རྟེན་ལས་འདས་པ་གཉིས།  འཇིག་རྟེན་པ་ལའང་བློ་འཇིག་རྟེན་པ་དང་། ཡུལ་འཇིག་རྟེན་པ་གཉིས། འཇིག་རྟེན་ལས་འདས་པ་ལའང་ཐུན་མོང་དང་ཐུན་མོང་མ་ཡིན་པ་གཉིས།  ཐུན་མོང་བ་ལའང་ཉན་ཐོས་དང་རང་སངས་རྒྱས་གཉིས།  ཐུན་མོང་མ་ཡིན་པ་ལ་ཡང་ཕ་རོལ་ཏུ་ཕྱིན་པ་དང་རྡོ་རྗེ་ཐེག་པ་གཉིས་ཏེ་དེ་ལྟར་དྲུག་གོ། གཉིས་པ་དེའི་ཁྱད་པར་ལ་རྒྱུ་དང་༑  ཡུལ་དང་།  དུས་དང་།  ཆེད་དུ་བྱ་བའི་ཁྱད་པར་བཞི་ལས།  དང་པོ་ནི།  འཇིག་རྟེན་པའི་སྐྱབས་སུ་འགྲོ་བའི་རྒྱུ་འཇིགས་པ་དང་འདོད་པ་གཙོ་ཆེ་ལ།  ཉན་ཐོས་དང་རང་སངས་རྒྱས་ལའང་འཇིགས་པ་དང་འདོད་པའང་ཡོད་མོད་ཀྱི་རྒྱུ་དད་པ་གཙོ་ཆེ།  བྱང་ཆུབ་སེམས་དཔའ་ལ་རྒྱུ་གསུམ་པོ་དེ་ཡང་ཡོད་མོད་ཀྱི་སྙིང་རྗེ་གཙོ་ཆེའོ།  ། གཉིས་པ་ཡུལ་གྱི་ཁྱད་པར་ནི་འཇིག་རྟེན་དང་འཇིག་རྟེན་ལས་འདས་པ་གཉིས་ལས།  འཇིག་རྟེན་པ་ལ་ཡུལ་གཉིས་ཏེ།  དམན་པ་དང་།  མཆོག་གོ༑ དང་པོ་ནི་དབང་ཕྱུག་དང་ཚངས་པ་ལ་སོགས་པ་ལྷ་ཆེན་པོ་དག་གམ།  རི་དང་ཤིང་ལ་སོགས་པ་རང་གང་མོས་ལ་སྐྱབས་སུ་འགྲོ་སྟེ།  འཇིགས་པས་ཉེན་པ་ཁ་ཅིག་ནི།  ། ཕལ་ཆེར་རི་དང་ནགས་ཚལ་ལམ།  ། ལྗོན་ཤིང་ཆེ་ལ་སྐྱབས་འགྲོ་ཡི༑ ༑ སྐྱབས་དེ་དམ་པ་མ་ཡིན་ཏེ།  ། སྐྱབས་དེ་ལ་ནི་བརྟེན་ནས་སུ།  ། འཇིགས་པ་ཆེ་ལས་མི་གྲོལ་ལོ།  ། ཞེས་གསུངས་པ་ལྟར་རོ།  ། གཉིས་པ་(《¡¶ལུ》¡+ཡུལ་)མཆོག་ནི༑  ཡུལ་དཀོན་མཆོག་གསུམ་ལ་སྐྱབས་སུ་འགྲོ་ན་ཡང་བློ་འཇིག་རྟེན་པ་སྟེ།  ཚེ་འདི་དང་ཕྱི་མའི་འཇིགས་པ་སྐྱོབ་པའམ།  ལེགས་པ་ལ་སྨོན་པའི་སྒོ་ནས་སྐྱབས་འགྲོ་བྱེད་པ་སྟེ།  བསམ་པ་དེས་དཀོན་མཆོག་གསུམ་ལ་སྐྱབས་སུ་འགྲོའང་འཁོར་བ་ལས་མི་གྲོལ་བའི་ཕྱྀར་རོ།  ། གཉིས་པ་འཇིག་རྟེན་ལས་འདས་པ་ལ་གཉིས་ཏེ།  ཐུན་མོང་དང་ཐུན་མོང་མ་ཡིན་པའོ།  ། དང་པོ་ལ་གཉིས་ལས་ཉན་ཐོས་ནི་དགེ་འདུན་གྱིས་གཙོར་བྱས་པའི་དཀོན་མཆོག་གསུམ་ལ་སྐྱབས་སུ་འགྲོ་ཞིང་།  རང་སངས་རྒྱས་ནི་ཆོས་ཀྱིས་གཙོར་བྱས་པའི་དཀོན་མཆོག་གསུམ་ལ་སྐྱབས་སུ་འགྲོའོ༑ ༑ གཉིས་པ་ཐུན་མོང་མ་ཡིན་པ་ལ་གཉིས་ལས།  ཕ་རོལ་ཏུ་ཕྱིན་པ་བ་ནི་སངས་རྒྱས་ཀྱིས་གཙོར་བྱས་པའི་དཀོན་མཆོག་གསུམ་ལ་སྐྱབས་སུ་འགྲོ་སྟེ།  རྒྱུད་བླ་མ་ལས།  སྤང་ཕྱིར་སླུ་བའི་ཆོས་ཅན་ཕྱིར།  ། མེད་ཕྱིར་འཇིགས་དང་བཅས་པའི་ཕྱིར།  ། ཆོས་རྣམས་གཉིས་དང་འཕགས་པའི་ཚོགས། ། གཏན་གྱི་སྐྱབས་གནས་མ་ཡིན་ཏེ།  ། དམ་པའི་དོན་དུ་འགྲོ་བ་ཡི།  ། སྐྱབས་ནི་སངས་རྒྱས་ཉག་གཅིག་ཡིན།  ། སྐྱོབ་པ་ཆོས་ཀྱི་སྐུ་ཅན་ཏེ།  ། ཚོགས་ཀྱང་དེ་ཡི་མཐར་ཐུག་ཕྱིར། །  ཞེས་གསུངས་སོ།  ། གཉིས་པ་རྡོ་རྗེ་ཐེག་པའི་སྐྱབས་སུ་འགྲོ་བའི་ཚུལ་ནི།  གསང་སྔགས་ཀྱི་སྐབས་སུ་བཤད་པར་བྱ་བས་འདིར་མི་བཤད་དོ།  ། དེ་ལྟ་བུའི་དཀོན་མཆོག་གསུམ་ལ་ཡང་ངོས་འཛིན་ལུགས་མི་འདྲ་སྟེ།  ཉན་ཐོས་དང་རང་སངས་རྒྱས་ནི་སངས་རྒྱས་ལ་སྐུ་གསུམ་མི་འདོད།  རྡོ་རྗེ་གདན་དུ་སངས་རྒྱས་པའི་ (《¡¶ཞ》¡+སངས་རྒྱས་)ཤཱཀྱ་ཐུབ་པ་ལ་སོགས་པ་དེ་ཉིད་སངས་རྒྱས་མཚན་ཉིད་པར་འདོད༑ ཆོས་ཀྱང་ཐེག་པ་ཆེན་པོ་མི་འདོད།  ཉན་ཐོས་ཀྱི་གསུང་རབ་ཉིད་འདོད། དགེ་འདུན་ཡང་བྱང་ཆུབ་སེམས་དཔའ་མི་འདོད་པར་ཉན་ཐོས་ཀྱི་གང་ཟག་བརྒྱད་ཉིད་འདོད་དོ།  ། ཐེག་པ་ཆེན་པོ་ལ་ཕ་རོལ་ཏུ་ཕྱིན་པ་བ་ནི་སངས་རྒྱས་སྐུ་གསུམ་གྱི་བདག་ཉིད་ཅན།  ཆོས་ཐེག་པ་ཆེན་པོ།  དགེ་འདུན་ནི་བྱང་ཆུབ་སེམས་དཔའ་ཁོ་ན་འདོད་དོ།  ། གསང་སྔགས་ཀྱི་དཀོན་མཆོག་གསུམ་ནི་འདིར་མི་བཤད་དོ༑ ༑ གསུམ་པ་དུས་ཀྱི་ཁྱད་པར་ནི་འཇིག་རྟེན་པ་ཚེ་འདི་ཕྱིའི་རང་དོན་ཕྲ་མོ་ནམ་ཐོབ་པ་ལས་མ་གཏོགས་པ་ཇི་སྲིད་འཚོ་བ་དང་སྙིང་པོ་བྱང་ཆུབ་ཀྱི་བར་གྱི་ཐ་སྙད་མི་ཤེས་ཤིང་།  ཉན་ཐོས་དང་རང་རྒྱལ་ཇི་སྲིད་འཚོ་བ་ལས་མ་གཏོགས་པ་སྙིང་པོ་བྱང་ཆུབ་ཀྱི་བར་ཀྱི་སྐྱབས་འགྲོ་མི་འདོད་ལ།  བྱང་ཆུབ་སེམས་དཔའ་ཇི་སྲིད་སྙིང་པོ་བྱང་ཆུབ་ཀྱི་བར་དུ་སྐྱབས་སུ་འགྲོའི།  གཞན་མི་འདོད་དོ།  ། དེ་ལ་ཁ་ཅིག་ཇི་སྲིད་འཚོ་བའི་སྒྲ(《¡¶ཞ》¡+དེ)།  ཚེ་ཇི་སྲིད་འཚོ་བ་ལ་མི་ཟེར་བར་སེམས་ཇི་སྲིད་འཚོ་བ་ཞེས་བྱ་བ་སངས་རྒྱས་མ་ཐོབ་ཀྱི་བར་དུ་སྐྱབས་སུ་འགྲོ་བ་ཉིད་ཡིན།  འདི་སེམས་བསྐྱེད་རྐུ་ཐབས་མ་བྱ་བ་ཡིན་ལོ།  ། (《¡¶ཞ》¡《¡¶ལུ》¡+དེ་མི་འཐད་དེ། )དེ་ལྟར་བྱས་ན་ཐུན་མོང་དང་ཐུན་མོང་མ་ཡིན་པའི་སྐྱབས་འགྲོ་ཁྱད་མེད་དུ་འགྲོ་ཞིང་།  སོ་སོར་ཐར་པ་དང་བྱང་ཆུབ་སེམས་དཔའི་སྡོམ་པ་ཚུལ་གཅིག་ཏུ་འགྱུར་ལ།  མདོ་སྡེ་རྒྱན་ལས།  ཐེག་པ་ཆེན་པོའི་སྐྱབས་འགྲོ་ཆོས་བཞི་ལྡན་དུ་བཤད་པ་དང་འགལ་ཞིང་།  མདོ་རྒྱུད་གང་ནས་ཀྱང་འདི་འདྲའི་ཚུལ་གསུངས་པ་མེད་པའི་ཕྱིར།  ཆོས་རྒྱུས་ཆུང་ལ་འདོད་རྔམས་ཆེས་པའི་སྐྱོན་ཡིན་ནོ།  ། བཞི་པ་ཆེད་དུ་བྱ་བའི་ཁྱད་པར་ནི།  འཇིག་རྟེན་པ་རང་གི་ཚེ་འདི་ཕྱིའི་དོན་ཙམ་ལ་དམིགས་ནས་སྐྱེལ་མ་ལྟ་བུའི་ཚུལ་དུ་སྐྱབས་སུ་འགྲོ།  ཉན་ཐོས་ནི་རང་དོན་དུ་དགྲ་བཅོམ་ཐོབ་པར་འདོད་པས།  རང་སངས་རྒྱས་རང་དོན་དུ་རྟེན་འབྲེལ་རྟོགས་ནས་སངས་རྒྱས་མི་བཞུགས་པའི་ཞིང་དུ་རང་བྱུང་གི་ཡེ་ཤེས་ཐོབ་པར་འདོད།  བྱང་ཆུབ་སེམས་དཔའ་གཞན་དོན་དུ་རྣམ་པ་ཐམས་ཅད་མཁྱེན་པའི་སངས་རྒྱས་ཐོབ་པར་འདོད་པས་སྐྱབས་སུ་འགྲོའོ།  ། དེའང་རྒྱུད་བླ་མ་ལས།  སྟོན་པ་བསྟན་པ་སློབ་དཔོན་གྱིས༑ ༑ ཐེག་པ་གསུམ་དང་བྱེད་གསུམ་ལ།  ། མོས་པ་རྣམས་ཀྱི་དབང་བྱས་ནས། །  སྐྱབས་གསུམ་རྣམ་པར་བཞག་པ་ཡིན།  ། ཞེས་གསུངས་པ་ལྟར་རོ།  ། གསུམ་པ་བསླབ་པར་བྱ་བ་ལ་ཐུན་མོང་གི་བསླབ་བྱ་དང་སོ་སོའི་བསླབ་བྱ་གཉིས་སོ།  ། དང་པོ་ལའང་བསྒྲུབ་པར་བྱ་བ་དང་།  སྤང་བར་བྱ་བ་གཉིས་ལས།  བསྒྲུབ་པར་བྱ་བ་ལའང་གསུམ་སྟེ།  སྐྱེས་བུ་དམ་པ་དང་འགྲོགས་པ་དང་།  དམ་པའི་ཆོས་མཉན་པ་དང་༑  ཆོས་བཞིན་བསྒྲུབ་པའོ།  ། དང་པོ་ནི་བླ་མ་མཚན་ཉིད་དང་ལྡན་པ་ལ་ཆོས་མཉན་ཞིང་། ཆོས་བཞིན་དུ་སྒྲུབ་པའི་གྲོགས་པོ་ལ་ཡིད་རྟོན་ལ། ཉེ་དུ་དང་འབྲེལ་བ་དང་གཡོག་འཁོར་ཐམས་ཅད་ཆོས་ལ་འཛུད་པའོ།  ། གཉིས་པ་དམ་པའི་ཆོས་མཉན་པ་ནི། སངས་རྒྱས་ཀྱིས་གསུངས་ངེས་པའི་སྡེ་སྣོད་གསུམ་མམ།  དབང་ཐོབ་པ་ཡིན་ན་རྒྱུད་སྡེ་བཞི་མཉན།  ཡང་ན་བཀའི་དགོངས་པ་འགྲེལ་བའི་བསྟན་བཅོས་མགོན་པོ་བྱམས་པའམ་ཐོགས་མེད་སྐུ་མཆེད་དམ་ཀླུ་སྒྲུབ་ཡབ་སྲས་སམ།  ཕྱོགས་ཀྱི་གླང་པོའམ།  ཆོས་ཀྱི་གྲགས་པའམ།  སློབ་དཔོན་ཞི་བ་ལྷའམ༑  ཡོན་ཏན་འོད་ལ་སོགས་པས་མཛད་པའི་ཁུངས་ཐུབ་པའི་ཆོས་མཉན་དགོས་ལ།  གསང་སྔགས་ཡིན་ན་ཡང་བྱང་ཆུབ་སེམས་དཔའི་འགྲེལ་པ་གསུམ་མམ༑  གྲུབ་ཐོབ་རྣམས་ཀྱིས་མཛད་པའི་གྲུབ་པ་སྡེ་བདུན་ནམ།  སློབ་དཔོན་རྣལ་འབྱོར་གྱི་དབང་ཕྱུག་བིརྺ་པ་དང་།  རྒྱལ་པོ་ཨིནྡྲ་བྷཱུ་ཏི་དང་།  རྡོ་རྗེ་དྲིལ་བུ་པ་ལ་སོགས་པས་མཛད་པའི་བསྟན་བཅོས་ཁུངས་ནས་བྱུང་བ་མཉན་དགོས་ཏེ།  མདོར་ན་སངས་རྒྱས་ཀྱིས་གསུངས།  སྡུད་པ་པོས་བསྡུས།  གྲུབ་ཐོབ་ཀྱིས་བསྒོམས།  པཎྜི་ཏས་བཤད།  ལོ་ཙཱ་བས་བསྒྱུར།  མཁས་པ་རྣམས་ལ་གྲགས་པ་ཞིག་སངས་རྒྱས་ཀྱི་བསྟན་པ་ཡིན་པས་དེ་ལ་ཉན་བཤད་སྒོམ་སྒྲུབ་བྱེད་དགོས་སོ།  ། དེ་རྣམས་ལས་བཟློག་པའི་ཆོས་གཅིག་བྱུང་ན་ཟབ་ཟབ་འདྲ་ཡང་སངས་རྒྱས་ཀྱི་བསྟན་པ་མ་ཡིན་པས་ཉན་བཤད་བསྒོམ་བསྒྲུབ་བྱར་མི་ཉན་ནོ།  ། ལེགས་ལེགས་འདྲ་བ་མུ་སྟེགས་དང་ཆོས་ལུགས་གཞན་ལའང་འདུག་སྟེ་སངས་རྒྱས་ཀྱི་བསྟན་པ་མ་ཡིན་པས་དོར་ལ་བཞག་གོ། གསུམ་པ་ཆོས་བཞིན་དུ་བསྒྲུབ་པ་ལ་གཉིས་ཏེ།  སྤྱིར་སྡེ་སྣོད་དང་མཐུན་པར་བྱ་བ་དང་།  བྱེ་བྲག་ཏུ་འཕྲལ་གྱི་སྤྱ